Moja Hana / Noćni susreti / Stani malo, zlato moje / Putovi
Moja Hana je EP sarajevske grupe Indexi. Objavila ga je izdavačka kuća Diskoton 1976. godine. Na ovom EP albumu Indexa uočljiv je nastavak komponiranja pjesama u pop stilu, a jedini izuzetak je pjesma pod nazivom "Noćni susreti" koja je urađena u rock stilu. Muziku i aranžman za pjesmu "Moja Hana" napisao je basist Indexa Fadil Redžić, a tekst Maja Perfiljeva. Prvi put je javno izvedena na festivalu Vaš šlager sezone 1976. godine. U narednoj pjesmi pod nazivom "Putovi" gitarist Indexa Slobodan "Bodo" Kovačević ostvario je zanimljivu kombinaciju sviranja melodije uz upotebu tehnike sviranja "slide-gitare" uz pratnju akustične gitare. Refren u pjesmi je urađen u prepoznatljivom pop stilu, koji su Indexi počeli svirali još od singla "Predaj se, srce" iz 1973. godine. Muziku i aranžman napisao je Slobodan "Bodo" Kovačević, a tekst Milenko Marić. Muziku za treću pjesmu na ovom EP pod nazivom "Stani malo zlato moje" napisao je Aleksandar Korać, aranžman Slobodan "Bodo Kovačević, a tekst basist Indexa Fadil Redžić. Prvi put je javno izvedena na festivalu Beogradsko proljeće 1976. godine. U ovoj pjesmi uočljivi su utjecaji narodne muzike u samom tekstu pjesme, kao i u instrumentalnoj izvedbi i pjevanju. Zadnja pjesma na albumu pod nazivom "Noćni susreti" urađena je u plesnom rock stilu sa gitarskim riffovima. Posebno je interesantan solo na električnim orguljama novog člana Indexa Nenada Jurina uz izvrsnu pratnju elektronskih bubnjeva Milića Vukašinovića, bas gitare Fadila Redžića i električne gitare. Upravo sa ovom zadnjom pjesmom na albumu članovi grupe Indexi su pokazali svoj visok kvalitet muziciranja. Fotografiju i dizajn za omot EP ploče Indexa "Moja Hana" uradio je Dragan S. Stefanović.